Żewġ studji ġodda ppubblikati llum mill-Kummissjoni Ewropea jenfasizzaw l-importanza dejjem akbar tal-esportazzjonijiet tal-UE għall-opportunitajiet tal-impjieg fl-Ewropa u lil hinn minnha. L-esportazzjonijiet tal-UE lejn il-bqija tad-dinja huma aktar importanti minn qatt qabel, u jappoġġaw 36 miljun impjieg fl-Ewropa kollha, żewġ terzi aktar milli fis-sena 2000. 14-il miljun ta' dawn l-impjiegi huma okkupati min-nisa. Barra minn hekk, l-esportazzjonijiet tal-UE lejn il-bqija tad-dinja jiġġeneraw €2.3 triljun tal-valur miżjud fl-UE. Mill-bidu tal-Kummissjoni attwali fl-2014, l-għadd ta' impjiegi appoġġati mill-esportazzjonijiet żdied bi 3.5 miljun. Dawn l-impjiegi huma mħallsa, fuq medja, 12 % aktar mill-impjiegi f'setturi oħra tal-ekonomija. Il-Kummissarju għall-Kummerċ Cecilia Malmström qalet: “Dan l-istudju jindika b'mod ċar li l-kummerċ ifisser impjiegi. L-esportazzjonijiet mill-UE lejn id-dinja jappoġġaw l-għajxien ta' għadd kbir, u li dejjem qed jiżdied, ta' ċittadini f'kull rokna tal-Ewropa. Kważi 40 fil-mija tal-persuni li l-impjiegi tagħhom huma appoġġati mill-kummerċ huma nisa. Il-kummerċ tal-UE jappoġġa wkoll miljuni ta' impjiegi ferm lil hinn mill-fruntieri tal-UE, inkluż fil-pajjiżi fil-fażi tal-iżvilupp. Għalhekk, din hija prova oħra li l-kummerċ jista' jkun ta' benefiċċju għal kulħadd: dak li huwa tajjeb għalina huwa tajjeb ukoll għas-sħab tagħna madwar id-dinja.” Ir-rapport rilaxxat illum, fl-okkażjoni ta' Jum il-Politika Kummerċjali tal-UE, jinkludi skedi informattivi dwar ir-riżultati għal kull Stat Membru tal-UE. L-esportazzjonijiet joħolqu u jappoġġaw l-impjiegi fl-UE kollha, u ċ-ċifri qed jiżdiedu. L-akbar żidiet kienu mis-sena 2000 fil-Bulgarija (+312 %), is-Slovakkja (+213 %), il-Portugall (+172 %), il-Litwanja (+153 %), l-Irlanda (+147 %), l-Estonja (+147 %) u l-Latvja (+138 %). Iċ-ċifri rilaxxati llum jenfasizzaw effett kollaterali pożittiv importanti mill-esportazzjonijiet lejn il-bqija tad-dinja. Meta l-esportaturi tal-UE fi Stat Membru tal-UE jmorru tajjeb, il-ħaddiema fi Stati Membri oħrajn jibbenefikaw ukoll. Dan huwa minħabba li d-ditti li jipprovdu oġġetti u servizzi tul il-katina ta' provvista jiggwadanjaw ukoll meta l-konsumatur finali tagħhom ibigħ il-prodott finali barra mill-pajjiż. Bħala eżempju, l-esportazzjonijiet Franċiżi lejn il-bqija tad-dinja jappoġġaw madwar 627,000 impjieg fi Stati Membri oħra tal-UE. Fl-aħħar nett, l-esportazzjonijiet tal-UE lejn pajjiżi madwar id-dinja jappoġġaw kważi 20 miljun impjieg barra mill-UE. Dawn l-impjiegi żdiedu b'aktar mid-doppju mis-sena 2000 ‘il quddiem. Pereżempju, aktar minn miljun impjieg fl-Istati Uniti huma appoġġati mill-produzzjoni ta' oġġetti u servizzi tal-Istati Uniti li huma inkorporati fl-esportazzjonijiet tal-UE permezz ta' ktajjen ta' provvista globali. L-istudju jħares ukoll lejn il-bilanċ bejn is-sessi, u jikkonkludi li hemm kważi 14-il miljun mara f'impjiegi appoġġati mill-kummerċ fl-UE. Sfond Il-Kummissjoni Ewropea identifikat il-politika kummerċjali bħala komponent ewlieni tal-Istrateġija tal-Unjoni Ewropea 2020. Minħabba xenarju ta' ekonomija globali li qed jinbidel malajr, huwa aktar importanti minn qatt qabel li nifhmu bis-sħiħ kif il-flussi tal-kummerċ jaffettwaw l-impjieg. Dan jista' jsir biss billi jiġu miġbura informazzjoni u analiżi komprensivi, affidabbli u komparabbli sabiex it-tfassil ta' politika ikun ibbażat fuq l-evidenza. Iggwidati minn dan l-objettiv, iċ-Ċentru Konġunt tar-Riċerka tal-Kummissjoni Ewropea (“JRC” - Joint Research Centre) u d-Direttorat Ġenerali għall-Kummerċ ikkollaboraw biex jipproduċu pubblikazzjoni li timmira li tkun strument ta' valur għar-riċerkaturi u għal dawk li jfasslu l-politika kummerċjali. Filwaqt li jsegwi l-ewwel edizzjoni tal-2015, ir-rapport jinkludi serje ta' indikaturi li juru fid-dettall ir-relazzjoni bejn il-kummerċ u l-impjieg għall-UE b'mod ġenerali u għal kull Stat Membru tal-UE bl-użu tal-bażi tad-data l-ġdida World Input-Output Database għas-sena 2016 bħala s-sors prinċipali tad-data. Din l-informazjoni ġiet ikkumplimentata b'data dwar l-impjiegi skont l-età, il-ħila u l-ġeneru. L-indikaturi kollha jirreferu għall-esportazzjonijiet lejn il-bqija tad-dinja biex jirriflettu l-ambitu tat-tfassil tal-politika kummerċjali tal-UE. Għal Aktar Informazzjoni Il-memo b'sejbiet aktar dettaljati Mappa interattiva (28 skeda informattiva skont il-pajjiż u skeda informattiva waħda tal-UE): Kemm-il impjieg huwa appoġġat mill-esportazzjonijiet fil-pajjiż tiegħek? Studju sħiħ – data u graffs Studju dwar il-kummerċ u d-dħul Nota mill-ekonomista – id-data tal-istudju, spjegata Rapport tal-2015 Paġna tal-avvenimenti ta' Jum il-Politika Kummerċjali tal-UE